b"\n_START_ARTICLE_\nSanta Maria de Pols\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia situada al ve\xc3\xafnat de Pols, a un quil\xc3\xb2metre i mig al nord-oest de la vila d'Ordis. Santa Maria de Pols \xc3\xa9s una esgl\xc3\xa9sia d'una nau amb absis semicircular. La volta de la nau \xc3\xa9s apuntada i seguida; la mateixa forma t\xc3\xa9 l'arc triomfal. La coberta del presbiteri t\xc3\xa9 forma ametllada. Al frontis hi ha una portalada dovellada, d'arc de mig punt, un \xc3\xb2cul i campanar de cadireta d'una sola arcada amb carreus molt diferenciats. A la fa\xc3\xa7ana de tramuntana hi ha dos contraforts, fets amb carreus grossos i escairats. A migdia hi ha un altre contrafort i tamb\xc3\xa9 veiem el cos de la sagristia que sobresurt. L'absis t\xc3\xa9 una petita finestra i cornisa encorbada._NEWLINE_L'aparell \xc3\xa9s molt diferenciat a les diferents parts de l'edifici: al frontis s'hi aprecia carreuada de pedra calc\xc3\xa0ria, aix\xc3\xad com en el campanar; per\xc3\xb2 a la resta hi ha c\xc3\xb2dols i terrissa amb argamassa.\n_START_SECTION_\nHist\xc3\xb2ria\n_START_PARAGRAPH_\nA mitjan segle XV es produeix una renovaci\xc3\xb3 d'un temple anterior que duraria fins al primer quart del XVI. Potser es reaprofitarien algunes restes de la construcci\xc3\xb3 rom\xc3\xa0nica anterior, en la que hi residien unes monges."